## Salomé Pradas assegura que l'ampliació de la panificadora d'Enguera és “la classe d'inversió sostenible i rendible que es necessita a la Comunitat Valenciana”

*** La consellera destaca que la millor manera de combatre la despoblació a l'interior és “amb la creació de llocs de treball” mitjançant projectes que conjuguen “respecte mediambiental i desenvolupament econòmic”**

La consellera de Medi Ambient, Aigua, Infraestructures i Territori, Salomé Pradas, ha assegurat que projectes com l'ampliació de la panificadora d'Enguera, proposta per l'empresa Frimar Panaderos, “és la classe d'inversió sostenible i rendible que es necessita a la Comunitat Valenciana i que sempre trobarà en el Consell que presidix Carlos Mazón un aliat”.

La consellera ha visitat este dimecres els terrenys on la mercantil pretén ampliar l'actual planta per a la qual cosa ha sol·licitat la declaració de Projecte d'Inversió Estratègica Sostenible (PIES) en una parcel·la d'un poc més de 122.350 metres quadrats situada a uns dos quilòmetres a l'est del nucli urbà d'Enguera. En l'ampliació, la proposta inclou la construcció d'una via ciclopedestre d'àmbit intern i de connexió amb la població a través d'una via ciclista, plantació d'arbratge en una zona verda d'ús públic, l'adequació del pont històric pròxim del Camí Vell del Riu com a punt d'observació i la repoblació de cítrics i oliveres en els camps abandonats de l'entorn.

Per a la consellera Pradas, projectes com este “són els que la Comunitat Valenciana i, especialment les seues zones d'interior, està més que preparada per a assumir perquè conjuguen el respecte i la recuperació mediambiental amb el desenvolupament econòmic i, a més, ajuden a combatre la despoblació amb la millor arma possible: la creació de llocs de treball”.

Fecha: 17/01/2024